钦定古今图书集成/明伦汇编/交谊典/第090卷 > 册府元龟 > 《与汝州卢郎中论荐侯喜状》韩愈
## 钦定古今图书集成/明伦汇编/交谊典/第090卷 > 册府元龟 > 《与汝州卢郎中论荐侯喜状》韩愈

“进士侯喜”，其人为文甚古，立意甚坚，行止取舍，有士
君子之操。家贫亲老，无援于朝，在举场十馀年，竟无
知遇。愈常慕其才而恨其屈，与之还往，岁月已多，尝
欲荐之于主司，言之于上位，名卑官贱，其路无由。观
其所为文，未尝不掩卷而叹。去年，愈从调选，本欲携
持同行，适遇其人，自有家事，邅迍坎轲，又废一年。及
春末自京还，怪其久绝消息，五月初至此，自言为阁
下所知，辞气激扬，面有矜色，曰：“侯喜死不恨矣！喜辞
亲入关，羇旅道路，见王公大人数百，未尝有如卢公
之知我也。比者分将委弃泥涂，老死草野，今胸中之
气，勃勃然复有仕进之路矣。”愈感其言，贺之以酒，谓
之曰：“卢公天下之贤刺史也，未尝有”所推引，盖难其
人而重其事。今子郁为选首，其言死不恨，固宜也。古
所谓知己者，正如此耳。身在贫贱，为天下所不知，独
见遇于大贤，乃可贵耳。若自有名声，又托形势，此乃
市道之事，又何足贵乎？子之遇知于卢公，真所谓知
己者也。士之修身立节，而竟不遇知己，前古以来，不
可胜数。或日接膝而不相知，或异世而相慕，以其遭
逢之难。故曰：“士为知己者死。”不其然乎？不其然乎？阁
下既已知侯生，而愈复以侯生言于阁下者，非为侯
生谋也，感知己之难，遇大阁下之德，而怜侯生之心，
故因其行而献于左右焉。谨状。